2018. gada Noteikumi Nr.

Rīgā (prot. Nr.   .§)

**Kārtība, kādā civilās aviācijas lidlauku izmanto militārās aviācijas gaisa kuģi, un kārtība, kādā militārās aviācijas lidlauku izmanto civilās aviācijas gaisa kuģi**

Izdoti saskaņā ar

likuma “Par aviāciju” 29. pantu

**I. Vispārīgie jautājumi**

1. Noteikumi nosaka kārtību, kādā civilās aviācijas lidlauku izmanto militārās aviācijas gaisa kuģi, un kārtību, kādā militārās aviācijas lidlauku izmanto civilās aviācijas gaisa kuģi, nosaka Ministru kabinets. Noteikumi neskar citos normatīvajos aktos noteiktās prasības attiecībā uz lidlauku izmantošanu, tai skaitā attiecīgu līgumu slēgšanu par lidlauku izmantošanu.

2. Noteikumos lietotie termini:

2.1. alternatīvie drošības pasākumi – pasākumu kopums, kas ļauj atkāpties no Eiropas Parlamenta un Padomes 2008. gada 11. marta Regulā (EK) Nr. 300/2008 par kopīgiem noteikumiem civilās aviācijas drošības jomā un ar ko atceļ Regulu (EK) Nr. 2320/2002, noteiktajiem drošības pasākumiem;

2.2. militārās aviācijas gaisa kuģa personāls – fiziskās personas, kas atrodas militārās aviācijas gaisa kuģī tā lidojuma laikā, izņemot militārās aviācijas gaisa kuģa apkalpi;

2.3. militārās aviācijas gaisa kuģa personāla bagāža – militārās aviācijas gaisa kuģa personāla personīgās lietas un dienesta vai darba vajadzībām nepieciešamais materiāltehniskais nodrošinājums, kas militārās aviācijas gaisa kuģa lidojuma laikā ir piesaistīts konkrētai personai;

2.4. militārā krava – munīcija, bruņojums, speciālie līdzekļi un tehnika, kas nodota pārvadāšanai ar militārās aviācijas gaisa kuģi, lietošanai ārvalstu bruņoto spēku vai Nacionālo bruņoto spēku vajadzībām, kā arī valsts krava, kas tiek pārvadāta ar militārās aviācijas gaisa kuģi;

2.5. pavadošās personas – personas, kas neatrodas militārās aviācijas gaisa kuģī lidojuma laikā, bet var atrasties civilās aviācijas lidlaukā, lai nodrošinātu militārās aviācijas gaisa kuģa lidojuma organizēšanu un apkalpošanu.

3. Militārās aviācijas gaisa kuģi civilās aviācijas lidlaukus izmanto saskaņā ar civilās aviācijas lidlauku ekspluatācijas nosacījumiem. Civilās aviācijas gaisa kuģi Latvijas Republikas militārās aviācijas lidlaukus izmanto saskaņā ar Latvijas Republikas militārās aviācijas lidlauku ekspluatācijas nosacījumiem.

**II. Civilās aviācijas lidlauku izmantošana militārās aviācijas gaisa kuģu vajadzībām**

4. Civilās aviācijas lidlauku izmantošanu militārās aviācijas gaisa kuģu vajadzībām organizē Nacionālie bruņotie spēki (turpmāk – lidojumu organizators).

5. Lidojumu organizators:

5.1. nosaka atbildīgās amatpersonas, kuras organizē militārās aviācijas gaisa kuģu un to personāla apkalpošanu civilās aviācijas lidlaukā;

5.2. nodrošina, ka šo noteikumu 5.1. apakšpunktā minētās atbildīgās amatpersonas ir apmācītas saskaņā ar Komisijas 2015. gada 5. novembra Īstenošanas regulas (ES) Nr. 2015/1998, ar ko nosaka sīki izstrādātus pasākumus kopīgu pamatstandartu īstenošanai aviācijas drošības jomā, pielikuma 11.2.2. punkta prasībām un ir saņēmušas pastāvīgo attiecīgā civilās aviācijas lidlauka caurlaidi;

5.3. noslēdz sadarbības līgumu par militārās aviācijas gaisa kuģu apkalpošanu ar tā civilās aviācijas lidlauka administrāciju, kuru izmanto vai plāno izmantot militārās aviācijas gaisa kuģi, un informē par to valsts aģentūru “Civilās aviācijas aģentūra”.

6. Ja civilās aviācijas lidlauku, no kura veic gaisa pārvadājumus, plāno izmantot militārās aviācijas gaisa kuģu vajadzībām, tad izmantošanu militārās aviācijas gaisa kuģu vajadzībām plāno ārpus civilās aviācijas lidlauka gaisa satiksmes plūsmas un lidlauka noslogotākajiem periodiem.

7. Lidojumu organizators ne vēlāk kā 48 stundas pirms militārās aviācijas gaisa kuģa lidojuma iesniedz civilās aviācijas lidlauka administrācijai pieteikumu (pielikums), ja:

7.1. militārās aviācijas gaisa kuģi civilās aviācijas lidlauku izmanto šādiem mērķiem:

7.1.1. plānotiem militārās aviācijas gaisa kuģu lidojumiem;

7.1.2. militārās aviācijas gaisa kuģu mācību lidojumiem;

7.1.3. militārās kravas un militārās aviācijas gaisa kuģa personāla pārvadājumiem;

7.2. militārās aviācijas gaisa kuģa personālam, tā bagāžai, militārajai kravai un pavadošajām personām nepieciešams piemērot šādus alternatīvos drošības pasākumus:

7.2.1. atbrīvojumu no piekļuves kontroles;

7.2.2. atbrīvojumu no drošības pārbaudes;

7.2.3. īpašo drošības pārbaužu piemērošanu.

8. Ja nepieciešama steidzama rīcība, šo noteikumu [7.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#p7) punktā minētā pieteikuma iesniegšanas laiku var samazināt līdz laikam, par kuru lidojumu organizators ir vienojies ar attiecīgā civilās aviācijas lidlauka administrāciju.

9. Militārās aviācijas gaisa kuģa virszemes apkalpošanu (bagāžas apstrādi, apkalpošanu uz perona, ienākošo, izejošo un tranzīta kravu un pasta fizisko pārkraušanu posmā starp lidostas termināli un gaisa kuģi, gaisa kuģa bagāžas iekraušanas kontroli, informācijas apmaiņu un sakaru nodrošināšanu) civilās aviācijas lidlaukā, attiecībā uz kuru piemēro normatīvos aktus, kas nosaka kārtību, kādā piešķir pieeju lidlauka sniegto pakalpojumu tirgum, nodrošina komersants, kurš attiecīgajā civilās aviācijas lidlaukā ir tiesīgs sniegt minētos virszemes apkalpošanas pakalpojumus.

10. Militārās aviācijas gaisa kuģa virszemes apkalpošanu, kas nav minēta šo noteikumu [9.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#p9) punktā, vai militārās aviācijas gaisa kuģa virszemes apkalpošanu civilās aviācijas lidlaukā, attiecībā uz kuru nepiemēro normatīvos aktus, kas nosaka kārtību, kādā piešķir pieeju lidlauka sniegto pakalpojumu tirgum, nodrošina lidojumu organizators vai komersants, kurš attiecīgajā civilās aviācijas lidlaukā ir tiesīgs sniegt attiecīgos virszemes apkalpošanas pakalpojumus.

11. Ja militārās aviācijas gaisa kuģa virszemes apkalpošanas pakalpojumu vēlas saņemt no komersanta, kas nav civilās aviācijas lidlauka ekspluatants, lidojumu organizators šo noteikumu [7.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#p7) punktā minēto pieteikumu papildus iesniedz attiecīgajam komersantam.

12. Militārās kravas apkalpošanu nodrošina lidojumu organizators vai oficiālais kravu aģents, kura aviācijas drošības programmā ir iekļauta sadaļa par militārās kravas apkalpošanu, un tā ir apstiprināta valsts aģentūrā “Civilās aviācijas aģentūra”.

13. Ja militārās aviācijas gaisa kuģī atrodas bīstamās vielas vai izstrādājumi, kas minēti [1944.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#piel1944) gada [7.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#piel7) decembra Konvencijas par starptautisko civilo aviāciju [18.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#piel18) pielikumā un Starptautiskās Civilās aviācijas organizācijas dokumentā "Tehniskās instrukcijas bīstamu izstrādājumu drošai pārvadāšanai pa gaisu" (Doc 9284), tā virszemes apkalpošanas pakalpojumus nodrošina atbilstoši normatīvajiem aktiem, kas regulē bīstamo izstrādājumu un bīstamo kravu gaisa pārvadājumu veikšanas kārtību.

14. Virszemes apkalpošanas pakalpojumu sniegšanai militārās aviācijas gaisa kuģus ir atļauts novietot civilās aviācijas lidlauka norobežotajās zonās.

15. Šo noteikumu 7.2. apakšpunktā minētos alternatīvos drošības pasākumus piemēro attiecībā uz militārās aviācijas gaisa kuģa personālu, tā bagāžu un militāro kravu, kas izlido no civilās aviācijas lidlauka, kā arī uz pavadošajām personām.

16. Šo noteikumu 7.2.2. un 7.2.3. apakšpunktā minētos alternatīvos drošības pasākumus attiecina uz civilās aviācijas lidlaukiem, no kuriem tiek veikti gaisa pārvadājumi.

17. Lidojumu organizators nosaka alternatīvos drošības pasākumus, kādus piemēro militārās aviācijas gaisa kuģa personālam, tā bagāžai, militārajai kravai un pavadošajām personām.

18. Civilās aviācijas lidlauka administrācija sadarbībā ar lidojumu organizatoru nodrošina, ka militārās aviācijas gaisa kuģa personāls, tā bagāža un pavadošās personas tiek nogādātas līdz militārās aviācijas gaisa kuģim, nošķirot no civilās aviācijas gaisa kuģu pasažieriem, apkalpes un civilās aviācijas lidlauka personāla, kas nav iesaistīts militārās aviācijas gaisa kuģa apkalpošanā.

19. Lidojumu organizators nodrošina, ka no drošības pārbaudes atbrīvotais militārās aviācijas gaisa kuģa personāls un pavadošās personas ir informētas par civilās aviācijas lidlauka aviācijas drošības procedūrām un garantē to ievērošanu, tādējādi neradot apdraudējumu civilās aviācijas drošībai.

20. Lidojumu organizators nodrošina, ka militārās aviācijas gaisa kuģa personāla bagāžai un militārajai kravai no tās nokomplektēšanas brīža līdz iekraušanai militārās aviācijas gaisa kuģī nav piekļuvušas trešās personas.

21. Civilās aviācijas lidlauka īpašā drošības pārbaude ir:

21.1. atvieglotā civilās aviācijas lidlauka drošības pārbaude – bagāžas un virsdrēbju pārbaude ar rentgena caurskates iekārtu;

21.2. pastiprinātā civilās aviācijas lidlauka drošības pārbaude – lidojumu organizators nosaka, kādus papildu drošības pasākumus ir nepieciešams veikt.

**III. Latvijas Republikas militārās aviācijas lidlauku izmantošana civilās aviācijas gaisa kuģu vajadzībām**

22. Civilās aviācijas gaisa kuģi Latvijas Republikas militārās aviācijas lidlaukus var izmantot, ja tie atbilst civilās aviācijas lidlauku ekspluatācijas nosacījumiem un normatīvajiem aktiem, kas nosaka civilās aviācijas darbību. Civilās aviācijas gaisa kuģi Latvijas Republikas militārās aviācijas lidlaukus var izmantot gaisa pārvadājumiem, ja Latvijas Republikas militārās aviācijas lidlauki vai to daļas un iekārtas, ko izmanto šādu pārvadājumu apkalpošanai, atbilst civilās aviācijas gaisa kuģu ekspluatācijas nosacījumiem saskaņā ar Komisijas 2012. gada 5. oktobra Regulas (EK) Nr. 965/2012, ar ko nosaka tehniskās prasības un administratīvās procedūras saistībā ar gaisa kuģa ekspluatāciju atbilstīgi Eiropas Parlamenta un Padomes Regulai (EK) Nr. 216/2008, IV pielikuma B apakšsadaļā noteiktajām prasībām.

23. Informāciju, kas civilās aviācijas gaisa kuģiem nepieciešama Latvijas Republikas militārās aviācijas lidlauku izmantošanai, Aizsardzības ministrija pēc saskaņošanas ar valsts aģentūru "Civilās aviācijas aģentūra" iesniedz Latvijas Republikas gaisa telpas izmantošanas un gaisa satiksmes organizēšanas valsts komercsabiedrībai publicēšanai dokumentā "Aeronavigācijas informācijas publikācija".

24. Civilās aviācijas gaisa kuģi, kuriem draud briesmas vai kuri ir briesmās, vai kuri ir cietuši nelaimes gadījumā, var izmantot jebkuru lidlauku Latvijas Republikas teritorijā.

25. Ja sporta biedrība aktīvi darbojas civilās aviācijas sporta jomā un organizē jauniešu izglītošanu un atpūtu vai sadarbojas ar Jaunsardzes un informācijas centru, tad sporta biedrība bez maksas izmanto Latvijas Republikas militārās aviācijas lidlaukus civilās aviācijas sporta un aviācijas propagandas pasākumiem saskaņā ar līgumu, kas noslēgts ar Aizsardzības ministriju, un normatīvajiem aktiem, kas regulē civilās aviācijas sporta jomu, sedzot tikai to pakalpojumu izmaksas, kurus sniedz Latvijas Republikas militārās aviācijas lidlauku dienesti. Par sporta biedrības aktīvu darbību aviācijas jomā uzskata vismaz vienu no šādiem kritērijiem:

25.1. sporta biedrība kalendāra gadā nodrošina ne mazāk kā 500 lēcienu ar izpletni;

25.2. sporta biedrība kalendāra gadā veic lidojumus vismaz 30 stundu apjomā;

25.3. sporta biedrība kalendāra gadā ir pārstāvējusi valsti vismaz vienās starptautiskās civilās aviācijas sporta sacensībās.

26. Pirms šo noteikumu [25.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#p25) punktā minētā līguma noslēgšanas:

26.1. sporta biedrība iesniedz rakstisku iesniegumu Aizsardzības ministrijā. Iesniegumā norāda Latvijas Republikas militārās aviācijas lidlauku, kuru sporta biedrība vēlas izmantot, un lidlauka izmantošanas termiņu. Iesniegumam pievieno šādu dokumentu kopijas (uzrādot oriģinālu):

26.1.1. statūti;

26.1.2. reģistrācijas apliecība;

26.1.3. to sporta biedrības biedru saraksts, kuri darbosies Latvijas Republikas militārās aviācijas lidlaukā. Sarakstā norāda biedra vārdu, uzvārdu un personas kodu;

26.1.4. dokumentus, kas apstiprina vismaz vienu no šo noteikumu [25.](https://likumi.lv/ta/id/294335-kartiba-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartiba-kada#p25) punktā minētajiem kritērijiem;

26.2. Aizsardzības ministrija pēc šo noteikumu 26.1. apakšpunktā minētā iesnieguma saņemšanas pieprasa valsts drošības iestāžu viedokli par sporta biedrību un sagatavo līgumu par Latvijas Republikas militārās aviācijas lidlauka izmantošanu. Līgumā nosaka sporta biedrības pienākumus, tiesības un atbildību attiecībā uz Latvijas Republikas militārās aviācijas lidlauka izmantošanu.

**IV. Noslēguma jautājumi**

27. Atzīt par spēku zaudējušiem Ministru kabineta 2017. gada 17. oktobra noteikumus Nr. 622 "[Noteikumi par kārtību, kādā civilās aviācijas lidlaukus izmanto Latvijas Republikas militārās aviācijas gaisa kuģi, un kārtību, kādā Latvijas Republikas militārās aviācijas lidlaukus izmanto civilās aviācijas gaisa kuģi](https://likumi.lv/ta/id/140190-noteikumi-par-kartibu-kada-civilas-aviacijas-lidlaukus-izmanto-latvijas-republikas-militaras-aviacijas-gaisa-kugi-un-kartibu-ka...)" (Latvijas Vēstnesis, 2006, 114. nr.; 2007, 33. nr.; 2009, 204. nr.; 2016, 21. nr.; 2017, 208 nr.).

28. Noteikumi stājas spēkā 2019. gada 1. janvārī.

Ministru prezidents Māris Kučinskis

Aizsardzības ministrs Raimonds Bergmanis